Pastila lui Dilas
Nu e foarte clar care este primul cuvânt pe care îl spun bebelușii. Unele studii zic că ar fi MAMA, altele, TATA, dar sunt și unele care zic că e de fapt o înșiruire de vocale și consoane fără noimă. În schimb, în ceea ce privește bărbații însurați, lucrurile sunt mult mai clare.
Primul cuvânt pe care îl rostește orice bărbat însurat e DA. De cele mai multe ori el e și ultimul… Dar și el se modifică pe parcurs. De la acel DA apăsat de la Oficiul Stării Civile, el devine în timp mult mai conciliant, volatil și moale. Ca și alte însușiri ale bărbatului, de altfel…
De curând, nevastă-mea a participat la un curs ținut de o feministă de cartier. Cursul se numea "Știința de a spune NU"… Aș deschide și eu un curs similar pentru bărbați: "Arta de a spune DA" . Aș acorda o reducere de 10 procente pentru bărbații însurați, au suferit deja destul. Acolo i-aș învăța că un DA – jucat bine în actul întâi – va avea doar consecințe pozitive în actul secund.
Pentru a lua în brațe o femeie va trebui să știți, mai întâi, să luați în brațe un DA. Și nu e vorba despre un DA țipător, de recrut în fața caporalului. Femeile au ureche muzicală și nimic nu le enervează mai mult decât ironia. Și nici de un DA mecanic, de robot. E necesar un DA mestecat, rumegat bine – m-am gândit profund și ai dreptate draga mea – însoțit și de o mișcare a capului.
În spatele oricărei femei de succes stă un bărbat care știe să spună DA. Dacă aveți un kilometraj îndelungat, nici nu mai este nevoie de partea verbală. Când ele vă vor adresa întrebarea retorică – Nu-i așa, Iancu? – atunci dumneavoastră doar dați aprobator din cap, chiar dacă vă numiți Leibu sau Șloim și chiar dacă nici nu ați auzit bine întrebarea.
Statisticile dovedesc că yes-menii sunt cea mai căutată rasă de bărbați pentru adopție. Ceva între dalmațieni și hush puppies. Și vă asigur că această artă poate sa vă avanseze și în carieră. Dacă știți să spuneți DA-ul la momentul potrivit, puteți ajunge chiar primar ori președinte.
Și eu am adoptat tactica asta. Odată, însă, era să dau de bucluc. Șeful meu mi-a cerut să-i implementez un feature. I-am zis imediat DA – după care am uitat. El însă și-a adus aminte. M-a întrebat furios de ce n-am făcut. N-am avut timp. Dar ai zis DA. Ce să fac ? – i-am zis – sunt om însurat. Era și el, așa că a înțeles imediat…
George Schimmerling – Dilas